**ענת הופמן** (נולדה ב-2 באפריל 1954) היא פמיניסטית ופעילת זכויות אדם ישראלית, יו"ר ארגון נשות הכותל ומנהלת המרכז הרפורמי לדת ומדינה. לשעבר חברת מועצת עיריית ירושלים מטעם מרצ, ובעברה אלופת ישראל בשחייה ובעלת שתי מדליות כסף מהמכביה התשיעית (1973).

ביוגרפיה
--------

נולדה בירושלים בשם **ענת ויס**, בת לאב יליד ארצות הברית ואם ילידת ישראל, ממייסדי קיבוץ רמת רחל שעברו להתגורר בירושלים. למדה בתיכון ליד האוניברסיטה. למדה שנה אחת במחלקה לאמנות בבצלאל. לאחר שפרשה משחייה תחרותית למדה באוניברסיטת קליפורניה בלוס אנג'לס וסיימה תואר ראשון בפסיכולוגיה ותואר שני באותו תחום מאוניברסיטת בר-אילן.

### קריירת השחייה

בשנת 1964 גילה אותה מאמן השחייה נחום בוך בבריכת ימק"א ירושלים. הוא התרשם מחוסר הפחד שלה ועל אף שלא ידעה לשחות באותו זמן החליט לאמן אותה ולהפוך אותה לאלופה. בנעוריה התאמנה בקבוצת השחייה של ברית מכבים עתיד בהדרכתו של בוך. הייתה אלופת ישראל בשחייה.

באליפות ישראל בשחייה שנערכה בבריכת השחייה בבת גלים בחיפה בסוף ספטמבר 1968 קבעה ויס שיא יסוד לנערות במשחה ל-800 מטר חופשי (11:24.1 דקות). שנה לאחר מכן, באליפות ישראל בשחייה באוקטובר 1969 זכתה בשתי מדליות ארד, במשחים ל-100 מטר חופשי ובמשחה ל-200 מטר חופשי.

באליפות ישראל בשחייה שנערכה באוקטובר 1970 זכתה ב-7 מדליות אישיות, מהן 2 כסף ו-5 ארד: כסף - במשחי 100 מטר חופשי ו-200 מטר מעורב אישי; ארד - במשחים ל-200 מטר חופשי, 400 מטר חופשי, 800 מטר חופשי, 200 מטר גב ו-400 מטר מעורב אישי.

לשיאה הגיעה הופמן באליפות ישראל שנערכה בספטמבר 1972 לאחר שזכתה ב-7 מדליות אישיות, מהן **4 זהב** ו-3 כסף: זהב - במשחים ל-100 מטר גב, 200 מטר גב, 200 מטר מעורב אישי ו-400 מטר מעורב אישי; כסף - במשחים ל-100 מטר חופשי, 200 מטר חופשי ו-400 מטר חופשי.

בתחרויות השחייה של המכביה התשיעית שנערכה ביולי 1973 זכתה ויס בשתי מדליות כסף, במשחה שליחות 4x100 מטר חופשי, ביחד עם גלינה ויינר, איריס גילון ואילת יוטבת ובמשחה שליחות 4x100 מטר מעורב, ביחד עם תמר שמיר, נאוה כגן ורעיה צורף.

באליפות ישראל שנערכה בספטמבר אותה שנה היא זכתה ב-4 מדליות אישיות, מהן **1 זהב**, 2 כסף ו-1 ארד: זהב - במשחה ל-100 מטר חופשי; מדליות כסף - במשחים ל-100 מטר גב ול-400 מטר מעורב אישי, ומדליית ארד- במשחה ל-200 מטר גב.

#### ריכוז מדליות אישיות

| **אליפויות ישראל** |
| --- |
| שנה | 100 מטר חופשי | 200 מטר חופשי | 400 מטר חופשי | 800 מטר חופשי | 100 מטר גב | 200 מטר גב | 200 מטר מעורב אישי | 400 מטר מעורב אישי |
| 1968 |   1:09.3 דקות |   2:33.1 דקות |   5:26.4 דקות |   11:24.1 דקות |  |  |  |  |
| 1969 |   1:07.1 דקות |   2:27.9 דקות |  |  |  |  |  |  |
| 1970 |   1:07.9 דקות |   2:32.7 דקות |   5:18.7 דקות |   11:29.0 דקות |  |   2:55.3 דקות |   2:52.5 דקות |   6:16.2 דקות |
| 1971 |  |  |  |  |  |  |  |  |
| 1972 |   1:06.2 דקות |   2:31.1 דקות |   5:27.5 דקות |  |   1:18.7 דקות |   2:49.6 דקות |   2:46.9 דקות |   6:00.2 דקות |
| 1973 |   1:06.9 דקות |  |  |  |   1:21.3 דקות |   2:55.4 דקות |  |   6:02.5 דקות |

### פעילות ציבורית

במשך כמה שנים ניהלה את המכון למיון וברירת כוח אדם של הסוכנות היהודית. פרסמה טור צרכנות בעיתון "כל העיר", וכן ניהלה מאבק צרכנים נגד חברת "בזק".

בין השנים 1989‏-2003, במשך שלוש קדנציות רצופות, כיהנה כחברה במועצת עיריית ירושלים מטעם סיעת מרצ והייתה מראשי האופוזיציה העירונית. כיהנה גם כחברת הנהלה באגודה לזכויות האזרח ובשדולת הנשים בישראל, והייתה פעילה בנשים בשחור.

בשנת 1988 התמנתה ליו"ר ארגון נשות הכותל. במסגרת מאבקה היא הורחקה על ידי המשטרה מהכותל לתקופת זמן מוגבלת.

בשנת 2002 החלה לעמוד בראש המרכז הרפורמי לדת ומדינה של התנועה ליהדות מתקדמת בישראל (תנועת הגג של היהדות הרפורמית בישראל). כחלק מתפיסת עולמה היא מבקשת לקדם את מה שהיא רואה כחלופה מודרנית, עכשווית ושוויונית ליהדות האורתודוקסית. במסגרת זו היא מתנגדת לכפייה דתית ותומכת בפלורליזם דתי.

במרץ 2018, נכללה ברשימת '20 האקטיביסטיות המובילות של ישראל לשנת 2018' של ליידי גלובס.

### חיים אישיים

הייתה נשואה לד"ר מיכאל הופמן, המשמש נשיא הקהילה הרפורמית "כל הנשמה" בשכונת בקעה בירושלים. היא אם לשלושה ומתגוררת בחיפה.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

ויקישיתוף מדיה וקבצים בנושא **ענת הופמן** בוויקישיתוף
* אורי ירון, הגל החדש בשחייה, מעריב, 23 ביולי 1974
* השחיינים הישראלים במפעלי "שמונה האומות", מעריב, 28 ביולי 1974
* פגי סידור, שלום עכשיו, באתר nrg‏, 26 במרץ 2002
* ענת הופמן, לכבוש את הכותל מחדש, באתר ynet, 12 ביולי 2010
* ריאיון עם הופמן משנת 2009, פורסם בJewish Chronicle
* ריאיון עם הופמן משנת 2008, פורסם בRebel Judaism
* אורנית עצר, יו"ר ארגון "נשות הכותל" נעצרה, באתר ערוץ 7, 12 ביולי 2010
* דנג"ץ 4128/00 מנכ"ל משרד ראש הממשלה ואחרים נ' ענת הופמן, ניתן ב-6 באפריל 2003.
* איילת שני, אני בשיחה - ענת הופמן חושבת שלפמיניסטיות חסר הומור, באתר הארץ, 1 בפברואר 2013
* קטע קול קובי מידן, ‏"אנשים בלילה" עם ענת הופמן, באתר iCast‏, 4 במרץ 2014

הערות שוליים
------------

1. ↑  By Daphna Berman, Anat Hoffman Dares to Take On Israel’s Orthodox Establishment. Can She Win?, Moment Mag, February 28, 2013 (באנגלית)
2. ↑  יהודה גורן, "אליפות הזהב" של איבונה טוביס, מעריב, 22 בספטמבר 1968
3. ↑  יהודה גורן, שלומית ניר שחתה לשיא חדש, מעריב, 2 באוקטובר 1969
4. ↑  שלמה מוזר, ביומה השני של אליפות השחיה, דבר, 3 באוקטובר 1969
5. ↑  שלמה מוזר, בתום שני ימי אליפות ישראל בשחייה, דבר, 16 באוקטובר 1970
6. ↑  שלמה מוזר, שיאיו של גרטל המתיקו מי המלח בבת גלים, דבר, 18 באוקטובר 1970
7. ↑  רק שני שיאי נוער הושגו באליפות ישראל בשחיה, דבר, 24 בספטמבר 1972
8. ↑  השחיינים לא שחו להשגים גם ביום האחרון לאליפות, דבר, 25 בספטמבר 1972
9. ↑  שמואל טל (עיתונאי), יום של זהב לארה"ב, דבר, 12 ביולי 1973.
10. ↑  שמואל טל (עיתונאי), אניטה לקראת הישג ללא תקדים: 8 מדליות זהב, דבר, 15 ביולי 1973
11. ↑  שלמה מוזר, שיא לבוגרות ושיא נוער בפתיחת אליפות השחיה, דבר, 16 בספטמבר 1973.
12. ↑  שלמה מוזר, "שלל" ההישגים באליפות השחיה: רק שני שיאים... דבר, 23 בספטמבר 1973
13. ↑  ליאל קייזר, יאיר אטינגר, יו"ר נשות הכותל עוכבה לחקירה כי צעדה עם ספר תורה, באתר הארץ, 13 ביולי 2010
14. ↑  20 האקטיביסטיות המשפיעות בישראל 2018, ליידי גלובס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012466873205171

 |